Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Институт за демократија „Социетас Цивилис“ ИДСЦС - Скопје, поднесена преку Мартина Илиевска, претседател на Институтот, против Град Скопје на 08.02.2024 година, го донесе следното

**Р Е Ш Е Н И Е**

Жалбата од Институт за демократија „Социетас Цивилис“ ИДСЦС - Скопје, поднесена преку Мартина Илиевска, претседател на Институтот, против Град Скопје, заведена во архивата на Агенцијата за заштита на правото на слободен пристап до информациите од јавен карактер под бр.08-22 на 07.02.2024 година **СЕ ОТФРЛА како ненавремена**.

**О Б Р А З Л О Ж Е Н И Е**

## Институт за демократија „Социетас Цивилис“ - ИДСЦС - Скопје на 23.01.2024 година, поднел Барање за пристап до информации од јавен карактер до Град Скопје, заведено во Град Скопје под бр.20-621/1 на 23.01.2024 година, со кое побарал по пошта, или преку е-маил да му се достави фотокопија или електронски запис од следните информации:

„1. Доставете ни професионални биографи (CV) од кандидатите пријавени на конкурсот за директор на Младински културен центар.

2. Доставете ни ги документите за евалуација на пријавените кандидати направена од Управниот одбор на МКЦ.

3. Доставете ни го дописот (предлогот) на Управениот одбор на МКЦ доставен до градоначалникот на град Скопје (образованието и известувањето за предложените кандидати).“

На 07.02.2024 година Барателот на информацијата поднесе Жалба заведена во Агенцијата под арх. бр. 08-22, со образложение дека не добил одговор на поднесеното Барање.

 Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како ненавремена, поради следното:

Во врска со Барањето поднесено на 23.01.2024 година, Агенцијата му укажува на Барателот дека Жалбата е ненавремена бидејќи е поднесена на 07.02.2024 година, односно пред истекот на законскиот рок за постапување по Барањето од страна на Имателот на информации.

Во член 21 став 1 од Законот за слободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, а најдоцна во рок од 20 дена од денот на приемот на Барањето“.

Во член 22 став 1 и став 3 од Законот за слободен пристап до информации од јавен карактер е утврдено дека: „Во случај кога имателот на информацијата треба да овозможи делумен пристап до информацијата согласно со членот 6 став (4) од овој закон или поради обемноста на бараната информација му е потребно подолго време од рокот утврден во членот 21 од овој закон, рокот може да се продолжи најмногу до 30 дена од денот на приемот на барањето“, по навремено извесување до Барателот, односно „ако Имателот на информацијата не постапи во рокот од ставот (1) на овој член, барателот на информацијата може да поднесе жалба до Агенцијата“.

 Доколку, Имателот на информации не постапи согласно погоренаведените членови од Законот, се смета дека Барањето е одбиено, по што Барателот има право да поднесе жалба до Агенцијата во рок од 15 дена, согласно член 27 од Законот за слободен пристап до информации од јавен карактер.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**